ኤጀንሲው ሁለት ድርጅቶችን ወደ ግል ለማዛወር ጨረታ አወጣ
 የፕራይቬታይዜሽንና የመንግስት የልማት ድርጅቶች ተቆጣጣሪ ኤጀንሲ ሁለት ድርጅቶችን ወደ ግል ለማዛወር ጨረታ አወጣ።የኤጀንሲው የኮርፖሬት ኮሙኒኬሽን ዳይሬክተር አቶ ወንድአፍራሽ አሠፋ ለዋልታ እንደገለፁት ከዛሬ ጀምሮ ለጨረታ የቀረቡት የኢትዮጵያ ማዕድን ልማት አክሲዮን ማህበርና ኮስቲክ ሶዳ አክሲዮን ማህበር ናቸው።የኢትዮጵያ ማዕድን ልማት አክሲዮን ማህበርን በጋራ ለማልማት ከዚህ ቀደም ጨረታ ወጥቶ እንደነበር ያስታወሱት አቶ ወንዳፍራሽ ፤ አሁን ማህበሩ የሚታወቅበትን ታንታለም የተሰኘ ማዕድን እሴት ጨምሮ ወደ ውጪ መላክ ለሚችል ባለሃብት ሙሉ ለሙሉ ለማዛወር መታቀዱን ተናግረዋል።ከዚህ ቀደም ተደጋጋሚ ጨረታ ወጥቶበት የነበረውን ኮስቲክ ሶዳ አክሲዮን ማህበርም ሙሉ ለሙሉ ወደ ግል ለማዛወር እንደታቀደ ነው ዳይሬክተሩ የተናገሩት።አክሰዮን ማህበራቱ ወደ ግል የሚዛወሩት አሁን ያሏቸው ሰራተኞች የስራ ዋስትና ሙሉ ለሙሉ በተጠበቀ ሁኔታ እንደሆነ መግለጻቸውንም ዋልታ ኢንፎርሜሽን ማዕከል ዘግቧል።